**טקס יום הזכרון נטף 2019**

מהלך הטקס:

1. דברי פתיחה- רוני ברקן
2. יזכור- אילת ליבר
3. שיר- מקהלת נטף- את תלכי בשדה
4. קטע קריאה - גל בן אור
5. שיר- עדי אודי שפירא + ליווי רויטל
6. קטע קריאה – שיר על יאיר של נינו- דניאל פיינגולד + ליווי יזהר
7. קטע קריאה- החלל ישראל זינגר – חיים ורונית פיינגולד
8. הקראת שמות הנופלים- רוני ברקן (ילדי נטף מניחים זרים ליד שמות הנופלים)
9. שיר- שירים עד כאן- יעקב ורועי כהן + ליווי יובל כהן וגיא של הילה
10. קטע קריאה- רמי מתן
11. שיר וקטע קריאה– אור ואבנר בדיחי
12. קטע קריאה- מתוך רומן רוסי- הדסה יעקובוס
13. שיר- החיטה צומחת שוב- מקהלת נטף + שירת הציבור
14. התקווה- ברכה ויאיר ברקן
15. סיכום, הזמנה לתפילת העצמאות ומתנות לחיילים- רוני ברקן

**1.דברי פתיחה- רוני ברקן**

היום, ה' באייר תשע"ט**,** יום הזכרון לחללי מערכות ישראל ונפגעי פעולות האיבה.

וכאילו לא די במלחמות שהיו,

וכאילו אין מספיק משפחות שהשכול היכה בהן,

באה המציאות העכשווית הקשה, ומצרפת מידי יום משפחות נוספות שישתנו חייהן לנצח, ויהפכו קשים מנשוא.

כמדי שנה ביום הזכרון הלאומי, רגע לפני פתיחת חגיגות 71 שנה למדינת ישראל, זוכר עם ישראל כולו, בלב אחד, את חובו ומביע את רגשותיו, לבניו ובנותיו, שמסרו נפשם, להשגת עצמאות המדינה ולהבטחת קיומה, למען נחייה בה, כעם חופשי בארצנו ובמותם ציוו לנו את החיים.

**רוני ברקן: לקריאת "היזכור" הקהל מתבקש לעמוד.**

**2.יזכור- אילת ליבר**

יִזְכֹּר עַם יִשׂרָאֵל אֶת בָּנָיו וּבְנוֹתָיו,  
הַנֶּאֱמָנִים וְהָאַמִּיצִים, חַיָּלֵי צְבָא-הֲגָנָה לְיִשׂרָאֵל,  
וְכָל לוֹחֲמֵי הַמַּחְתָּרוֹת וַחֲטִיבוֹת הַלּוֹחֲמִים  
בְּמַעַרְכוֹת הָעָם, וְכָל אַנְשֵי קְהִילִיַּת הַמּוֹדִיעִין  
וְהַבִּטָּחוֹן וְאַנְשֵי הַמִּשְׁטָרָה אֲשֶׁר חֵרְפוּ נַפְשָׁם  
בָּמִלְחָמָה עַל תְּקוּמַת יִשְׂרָאֵל,   
וְכָל אֵלֶּה שֶׁנִּרְצְחוּ בָּאָרֶץ וּמִחוּצָה לָהּ  
בִּידֵי מְרָצְחִים מֵאִרְגּוּנֵי הָטֶּרוֹר.  
  
יִזְכֹּר יִשׂרָאֵל וְיִתְבָּרַך בְּזַרְעוֹ וְיֶאֱבַל עַל זִיו הָעֲלוּמִים  
וְחֶמְדַת הַגְּבוּרָה וּקְדֻשָׁת הָרָצוֹן וּמְסִירוּת הַנֶּפֶש  
אֲשֶׁר נִסְפּוּ בַּמַּעֲרָכָה הַכְּבֵדָה.

יִהְיוּ חַלְלֵי מַעַרְכוֹת יִשְֹרָאֵל עֲטוּרֵי הַנִּצָּחוֹן  
חֲתוּמִים בְּלֵב יִשְֹרָאֵל לְדוֹר דּוֹר.

**רוני ברקן: הקהל מתבקש לשבת**

.**3.שיר- מקהלת נטף- את תלכי בשדה**

את תלכי בשדה / חווה אלברשטיין

האמנם האמנם   
עוד יבואו ימים   
בסליחה ובחסד   
ותלכי בשדה   
ותלכי בו כהלך התם   
  
ומחשוף ומחשוף   
כף רגלך ילטף   
בעלי האספסת   
או שלפי שיבולים   
ידקרוך ותמתק דקירתם   
  
או מטר ישיגך   
בעדת טיפותיו הדופקת   
על כתפייך חזך צווארך   
וראשך רענן   
ותלכי בשדה הרטוב   
וירחב בך השקט   
כאור בשולי הענן 

ונשמת ונשמת   
את ריחו של התלם   
נשום ורגוע   
וראית את השמש   
בראי השלולית הזהוב   
  
ופשוטים ופשוטים   
הדברים וחיים   
ומותר בם לנגוע   
ומותר לאהוב   
ומותר ומותר לאהוב   
  
את תלכי בשדה לבדך   
לא נצרבת בלהט   
השרפות בדרכים שסמרו   
מאימה ומדם   
וביושר לבב שוב   
תהיי ענווה ונכנעת   
כאחד הדשאים כאחד האדם   
  
את תלכי בשדה לבדך...

**4.קטע קריאה- גל בן אור**

יצחק מגדל 1911-1937

ביום שלישי בבוקר , 9.11.1937 , יצא סבא שלי לחצוב את הדרך בהר הרוח. שם, מאחורינו על ההר. איתו היו עוד ארבעה בחורים צעירים. מספרים שהיה זה בוקר חורפי נאה.

קצת מעל למקום בו נמצאת חוות העיזים של חיים הם נורו מהמארב ונהרגו במקום.

סבא שלי נולד במזריץ ,פולין.

לא הכרתי אותו,כמובן.

בילדותי הוא היה דמות הרואית שהיית מוזכרת בעיקר בטכסי יום הזיכרון.

כמו היום....

אמא שלי ,ביתו, הייתה בת 11 חודשים כשנרצח וסבתא שלי לא הייתה ספרנית גדולה כך שאת המעט שאני יודע למדתי מהכתובים. והתמונות.

בילדותו היה סבא שלי שובב גדול .הסובבים אותו, ובעיקר המורים, סבלו ממנו לא מעט.

אמו היית מגינה עליו מפניהם ומפנקת אותו.

היה לו כישרון גדול למוזיקה. הוא ניגן כינור ,כמו אביו, ובגיל 8 כבר השתתף בתזמורת.

כאיש צעיר הוא עבד כמורה ובמקביל למד משפטים.

בגיל 24 ויתר על הכל ועלה לארץ במסגרת גרעין "וויתקיניה" והגיע לקריית ענבים.

הוא היה מהמובילים להתיישב באזור ההר ולא לרדת לשפלה.

כשברכה פנתה אלי והציעה שאומר משהו חיפשתי בקופסת העץ הישנה, בה שמרה אמי את המסמכים המעטים שנשארו מאז ומצאתי מספר מכתבים.

התלבטתי באיזה מבין שניים מהם לקרוא. (מאלה שלא כתובים בפולנית).

האחד הוא מכתב שכתב סבא שלי להוריו בפולניה בו הוא מתאר את ההתרחשות בלילה סוער בו מותקפת קריית ענבים ביריות של ערביי הסביבה.

השני הוא מכתב אהבה. יותר נכון אולי לומר פתק שממנו מציצה האהבה.

בחרתי בפתק.

יש כבר מספיק קרבות וגיבורים מתים.

**5.שיר- עדי ואודי שפירא**

עוד אחד הלך, ולא ישוב יותר

עוד אחד הלך לעולמים

עוד חיים שנגדעו, בטרם עת

עוד חייל שכבר עזב את החיים

פזמון:

עייפנו כבר ממלחמות, אז למה הן עדיין ממשיכות לקרות

עייפנו כבר  מתותחים, אז למה הם עדיין ממשיכים לירות

עוד אחד הלך, ולא ישוב יותר

עוד אחד שלא הייתה לו הזדמנות

לגדול ולשנות ולהשאיר חותם

לחוות שמחה של אוהבים

פזמון

עוד אחד הלך, ולא ישוב יותר

והותיר כמה לבבות שבורים

עולמות מטלטלים ומתהפכים מהר

בגלגול המסובך של החיים

אילו רק היה אפשר לעצור את השעון

אם אי אפשר לשנות, אז לפחות אפשר

לזכור

**6. קטע קריאה - שיר על יאיר של נינו- דניאל פיינגולד + ליווי יזהר**

יאיר הרמן

נולד וגדל בנטף, בן לנינו ותחיה, אח לאיתן ודניאל. ילד של טבע, נער שטרף את החיים, איש אהוב. שרת כצלם ביחידת ההסרטה של חיל החינוך, נהרג בתאונת דרכים בשנת 2000. את השיר כתב רוסטי וורהרסט ותרגמה מאנגלית מרגלית רז.

**אם תביט עמוק לתוך עיני**

אם תביט עמוק לתוך עיני

לא תראה בשמים ענן,

כי עיני מנהרות הן

ואל הנשמה מוליכות,

שם אחכה לך – אני וכל אשר אדע.

זכור אותי על הטוב ועל האמת,

כי קצר היה ביקורי בזמן ובמקום,

כפרי העץ שדרכו להבשיל וליפול.

היית לי העץ, וממנו ינקתי.

עודני איתך, אך אין בידך לראות.

כל מקום סביבך תמצית החיים,

אל תניח להעדר להסיט את ליבך

מלאהב כל רגע מרגעי היום.

אני איתך באשר הנך,

רוצה אני שתדע,

הקשב לרוח – זאת נשימתי,

הגשם דמעתי

השמש חיוכי.

עודני ילד שלא שכח כיצד לאהוב,

לידך אני, מאחוריך ומעליך.

הושט ידיך וליבך,

ואיתי תן לעצמך לקלוח.

אני הפרי.

אתה העץ.

**7. קטע קריאה- החלל ישראל זינגר – חיים ורונית פיינגולד**

טוראי ישראל זינגר (קורצ'י), נולד ביגוסלביה בשנת 1930.

הוריו ומשפחתו נרצחו באושוויץ. רק הוא, יחיד מכל המשפחה שרד. הוא הצטרף לקבוצת 'שרשרת', קבוצת נוער ניצולי ברגן בלזן שאיבדו את בני משפחתם בשואה, והיה חבר לחנן ומרים עקביא, הוריה של רונית פיינגולד. איתם עלה ארצה ב1947 .

ב1948 גוייס להגנה ושירת בגדוד השני של חטיבת "הנגב" .

ביולי 1948 השתתף במבצע "עשרת הימים" שמטרתו הייתה לבלום את הצבא המצרי המאיים להתקדם לעבר תל אביב.

ביום י"א בתמוז תש"ח 1948, בהתקפה על משלטי כאוכבה וחוליקאת, נפל והוא בן 18.

ישראל זינגר הינו "נצר אחרון".

חללי "נצר אחרון" הם ניצולי שואה שנותרו שריד אחרון ממשפחתם הגרעינית ונפלו במערכות ישראל.

באין קרוב משפחה לישראל, שכונה קורצ'י, היו חנן ומרים עקביא נושאי הזיכרון שלו ועלו כל שנה לקברו בכפר ורבורג, ביום הזיכרון.

לפני מותם ציוו עלינו, רונית וחיים את הזיכרון ואנחנו משתפים אתכם בסיפור ובזיכרון על האיש שאין לו כנראה זוכר בעולם מלבדנו.

יהיה זכרו ברוך וזכור .

**8.הקראת שמות הנופלים- רוני ברקן (ילדי נטף מניחים זרים ליד שמות הנופלים)**

ואלה שמות בני ישובינו וקרובינו שנפלו במהלך שירותם הצבאי ונרצחו בפעולות האיבה:

יצחק מגדל, סבו של גל בן אור ,נהרג (בעת סלילת דרך לקיבוץ בהר הרוח.) .

בה' בכסלו תרצ"ח 1937.

סמל יעקב ארנון דודו של עודד מגידו, נפל בי"ד בתשרי תש"ט 1948 סרן יהושע בדיחי, דודו של אבנר בדיחי, נפל בכ"ח באייר התש"ח 1948 .

טוראי ישראל זינגר, נצר אחרון, חבר משפחת פינגולד, נפל בי"א בתמוז תש"ח 1948.

טוראי יצחק אירבינג גלזר בן-דויד, דודה של דליה גורדון, נפל בכ"ז בחשון תשי"ז 1956

סמל יגאל רוזנבלום, אחיה של תמי כהן, נפל בכ' בתשרי תשל"ד 1973.

סמל ראשון אבנר שץ, אחיו של יואל שץ , נפל בי"א בתשרי תשל"ד 1973.

סגן אבנר גבורין , בעלה הראשון של בטי וייס , נפל בכ"ג בתשרי תשל"ד 1973.

סגן גדי ערן, חבר נטף, נפל בי"ט בתמוז תשמ"ב 1982.

רב סרן גוני הרניק, אחיו של רוני הרניק , נפל בט"ו בסיוון תשמ"ב 1982 .

סטיבן סילמן, אחיה של אלה מלץ, נרצח בי' בחשוון תשמ"ד 1983.

סגן יפתח אוטולנגי, בנם של רות ומיכאל אוטולנגי, נפל בי"ז באייר תשנ"ב 1992 .

סמל יאיר הרמן , בנם של נינו ותחייה הרמן , נפל בכ"ב בניסן תש"ס 2000.

סגן גיל בדיחי, בנם של יעל ואבנר בדיחי, נפל בכ"ט באדר תשס"ב 2002 .

יהי זכרם ברוך.

**9.שיר- שירים עד כאן- יעקב ורועי כהן**

שירים עד כאן   
ניתנה לנו ארכה   
עד שהזמן שלנו יעצור.   
היו גשמים ואור   
מה עוד אפשר לרצות,   
מה עוד אפשר לרצות   
יפים ממני וממך   
יפים ממני וממך   
האדמה לקחה.   
  
שירים עד כאן   
דקה אחר דקה   
קצרות ואוהבות וכואבות,   
אבל האחרונה   
סופית וארוכה   
סופית וארוכה   
שעון השמש והחול   
שעון השמש והחול   
הגיע עד לקו.   
  
שירים עד כאן   
בגובה הפסגה   
גם האוויר מתחיל להיות דליל,   
אבל לכם ולי   
עוד נשארו מילים   
עוד נשארו מילים   
לזכור איך שהיינו כאן   
לזכור איך שהיינו כאן   
כשייסגר הגן.   
  
שירים עד כאן   
הבכי והצחוק   
קולות האנשים, כוכבי הזמן.   
השמש והים   
הלחם, העולם   
המר והמתוק   
וכל מה שהיה נשאיר   
וכל מה שהיה נשאיר   
לחיות בתוך השיר.

**10. קטע קריאה- רמי מתן**

**11.קטע קריאה ושיר – אור ואבנר בדיחי**

**חיים שקטים-אור בדיחי**

נכון שעכשיו

הוא איננו נמצא

הוא רק בתמונות.

נכון שאיתו

את כל כך רוצה

לרקום זכרונות.

תמשיכי לרקוד

תמשיכי לגדול

תמשיכי לחלום.

כי הוא לא יחזור

אהובך הגיבור

אימרי לו שלום.

ובקרב הזה לנצח

ילחמו תקוות

כך סתם,

חדרכם הריק ניצב פה

מיותם.

הו אלי, אם אתה חי בי

בוא נדאג לה עכשיו

כי יש עוד חיים שקטים

בשבילה.

נכון שכבר סתיו

ובחוץ מאוחר

ורגליו יחפות.

הכנת לו מיטה

אך מיטת העולם

היא כבר מיטתו.

החיוך - את אמרת,

של הילד שלי

נעלם- זה מפחיד.

הוא בך לעולם

והוא לא נעלם

הוא חי בך תמיד.

ובקרב הזה לנצח

ילחמו תקוות

כך סתם,

וחדרו הריק ניצב פה

מיותם.

הו אלי, אם אתה חי בי

בוא נדאג לה עכשיו

כי יש עוד חיים שקטים

בשבילה.

**אבנר בדיחי:**

הורה שכול , לא ממלכתי , ולא פוליטיקלי קורקט...

החייל שלנו לא יהיה בבית ביום העצמאות, הוא אל חגיגות העם לא יגיע, אפילו לא בטעות. זהו , היום  הוא בשטחים, צופה עדיין מצריח מפקד הטנק, מנסה באור אשמורת ראשונה לזהות מקורות הירי של צלפים, בסמתאות העוינות, עיניו טרוטות, עפעפיו נעצמות  מן הלאות, ואזניו עדיין שומעות את רחש הקשר...

ואמא ,יעלי,  שכולה דאגה ואהבה, משגיחה ועמלה לנקות ולסלק מכל פינות הבית כאב ועצב, וליצור בית של הקשבה, הכלה ואהבה, ליצור למשפחתה סביבה של שמחה, אהבה, ונורמליות.

ומי ידאג לאמא, ליעלי? בתוכה מכרסמים הכאב והצער, מותירים מערות וחללים עצומים, ובהם מהדהד הכאב העצור, למעטים אפשרה לשמוע אותו,  וכשאמה נדמה מרוב כאב וצער, אכולת געגוע לגיל, אני עדיין שומע את קול הכאב שלה המהדהד ...

ובינתיים  בשבתות ובחגים, השולחן שלנו הולך וגדל... כסאו הריק  של אליהו, כיסאו הריק של גיל,  וגם נוספים כסאות ריקים אחרים, שולחן החג שלי גדל וגדל  בהתמדה, כסאו הריק  של אליהו, כסאו הריק של גיל, כסאה הריק של אשתו של גיל ולידם הכסאות הריקים של בניו ובנותיו של גיל , הם כבר כבני ארבע עשרה... והשולחן גדל וגדל ....

, כאשר אני לוקח טרמפיסט, לפעמים מתיישב לידי בחור נאה, שיערו ארוך או קצר, גופו בריא, לפעמים עם זקן , לפעמים לא,  לפעמים בגילו של זיו , לפעמים לא,  ואנו מדברים... ומה את עושה? לא אני לא משרת  בצבא, לא התאים לי, יש לי דברים חשובים אחרים... ובשרי נעשה חידודים חידודים...

ואני שואל את עצמי, האם טעינו, חינכנו וגידלנו את בנינו לאהבת הארץ, לקבלת החובה ללחום ולהגן עליה, החובה תובענית, מסוכנת וגם קדושה של הגנת הארץ היחידה והמיוחדת הזו, שלנו.

עכשיו גיל איננו, יעלי מתה מצער על אבדנו של גיל, האם צדקנו? האם היינו תמימים? פראיירים? האם מוטב היה לתת לאחרים לשאת המשימה והכאב, ולהנות כטרמפיסטים מפרי עמלם וכאבם?

האם אנחנו כבר לא בעולם של חמלה תמימות ונתינה,  האם המושגים הישנים שלנו מתו, העולם הארץ שלנו עוברת לאנוכיות ציניות ולקיחה ....

סבתי, ניצולת שואה, סיפרה לי כמה היא גאה לראות חיילים ישראליים במדים... " אני זוכרת שהלכתי כילדה צעירה עם אימי ברחובות קאליש בפולין, הייתי כבת שש או שבע, מולנו הלך במדרכה ילד פולני צעיר , כבן עשר לא יותר, הילד התבונן בנו, ניכר היה שאנו יהודיות, כשהצטלבנו בדרך, עשה הילד תנועה פתאומית של איום כלפינו, אימי נצמדה מרוב פחד פניה אל הקיר הבית  הסמוך , רועדת באימה, נראה שרצתה להיתמע בקיר ולהיעלם... הילד עבר, אדיש, בוטח בכוחו, אפילו לא דמיין איזה פחד יכול היה לגרום לאישה יהודיה מבוגרת, גולה.

אבל כאן, סיכמה סבתי, כאן אין ליהודים פחד...

ואני מתבונן בבני הצעיר זיו, עדיין חייל, קרבי,  לוחם ביחידה מיוחדת, אני רואה את הנדיבות וטוב הלב שלו, הרצון לתת, האיכפטיות שלו  שמכילה אותי, את יעלי, אתכם, את כולנו, ואני חושב שעשינו נכון, יעלי ואני, שגידלנו נכון את בנינו, שהענקנו להם את האהבות שלנו, את השמחות שלנו ואת הנדיבות שלנו.

כבר השלמנו את גידול הילדים, ועוד כמה שנים אצטרף ליעלי וגיל  בבית העלמין היפה שלנו בנטף, ואולי כל השאלות של הורה שכול יישארו כאן  לנצח לרחף מעל קיברינו...

נתן יונתן, ביתא את הקרבן האישי שלו, נפילת בנו ליאור.

אֶרֶץ שְׁיּוֹשְׁבֶיהָ הִיא אוֹכֶלֶת

וְזָבַת חָלָב וּדְבַשׁ וּתְכֵלֶת

לִפְעָמִים גַּם הִיא עַצְמָהּ גּוֹזֶלֶת

אֶת כִּבְשַׂת הָרָשׁ.

אֶרֶץ שֶׁמָּתְקוּ לָהּ רְגָבֶיהָ

וּמְלוּחִים כַּבֶּכִי כָּל חוֹפֶיהָ

שֶׁנָּתְנוּ לָהּ אוֹהֲבֶיהָ

כָּל אֲשֶׁר יָכְלוּ לָתֵת.

כָּל אָבִיב שָׁבִים לָהּ סַבְיוֹנֶיהָ

לְכַסּוֹת אֶת כָּל קִמְטֵי-פָּנֶיהָ

רוּחַ קַיִץ עֶצֶב אֲבָנֶיהָ

יְלַטֵּף בָּאוֹר.

שָּב הַסְּתָו עִם כֹּבֶד-עֲנָנֶיהָ

לַעֲטֹף אָפֹר אֶת כָּל גַּנֶּיהָ

וְהַחֹרֶף אֶת שְׁמוּרוֹת עֵינֶיהָ

הַבּוֹכוֹת יִסְגֹּר.

שָׁב הֶחָצָב לָבָן לִפְרֹחַ

שָׁם בַּדֶּרֶךְ יְחִידִי

וְהַיַּסְמִין יָשִׁיב נִיחוֹחַ

שְׂדוֹת הַזְּמַן שֶׁלָּהּ, הָאֲבוּדִים.

**12.קטע קריאה- מתוך רומן רוסי- הדסה יעקובוס**

**מתוך רומן רוסי - מאיר שלו.**

בקיץ שאגו הציקדות בבית הקברות, צמודות לענפי הזית ולשיחי היסמין.

זו הייתה השאגה המחרישה שליוותה את האדמה ואנשיה מאז ומעולם.

למן שבט הקדמונים במערה של פינס ועד "חבורת העבודה על שם פייגה".

היא שקידמה את פני הצבאות הכובשים, את שיירות הצליינים והעולים, את אורחות הסוחרים, והלוליינים.

אדם שאינו רגיל בקולה מסמא האוזניים של הציקדה עלול לצאת מדעתו לאחר כמה דקות, אבל לנו, לאנשי העמק, הייתה משוררת אהובה של קיץ ושדה.

"לשם מה היא שרה?" שאל פינס אותי ואת עצמו. הוא התבונן בי, מצפה לתשובה. אבל אני הייתי אז ילד בן עשר, שק מגושם ושוקק, מלא בסיפורים וריק מתשובות.

" זוהי זמרתה האמתית של הארץ הזאת" הסביר לי פינס, " זעקה עקשנית שאין לה ניגון ואין לה תיבות, לא התחלה לה ולא סוף. וכל-כולה הודעה מתריסה וחוגגת של קיום- הנני!"

**13.שיר- החיטה צומחת שוב- מקהלה ושירת הציבור**

שדות שפוכים הרחק מאופק ועד סף   
וחרובים וזית וגלבוע -   
ואל ערבו העמק נאסף   
ביופי שעוד לא היה כמוהו.   
  
זה לא אותו העמק, זה לא אותו הבית,   
אתם אינכם ולא תוכלו לשוב   
השביל עם השדרה, ובשמיים עיט   
אך החיטה צומחת שוב   
  
מן העפר המר העיריות עולות   
ועל הדשא ילד וכלבו   
מואר החדר ויורדים לילות

על מה שבו ומה שבליבו

זה לא אותו העמק...   
  
וכל מה שהיה אולי יהיה לעד   
זרח השמש שוב השמש בא   
עוד השירים שרים אך איך יוגד   
כל המכאוב וכל האהבה   
  
הן זה אותו העמק, הן זה אותו הבית   
אבל אתם הן לא תוכלו לשוב   
ואיך קרה, ואיך קרה ואיך קורה עדיין   
שהחיטה צומחת שוב.

**רוני ברקן: הקהל מתבקש לעמוד לשירת התקווה**

**14.התקווה- בליווי ברכה ויאיר ברקן**

**15.סיכום, הזמנה לתפילת העצמאות ומתנות לחיילים- רוני ברקן**

הלוואי שנזכה להמשיך להחיות להצמיח ולנטוע בליבנו

את זיכרון אותם אלו שנגדעו טרם זמנם.

נאמין בשיתוף פעולה נקשיב, נתחשב ונישא תפילה לשלום.

תפילת יום עצמאות חגיגית תתקיים בבית הכנסת בשעה 20:00.

אנו מזמינים את החיילי והחיילות לקבל מתנה מנטף על שירותכם ונתינתכם אצל שיפי שמר בכניסה לאמפי, תודה.

**תם הטקס, חג עצמאות שמח לכולם**